Trump, Kim in Singapoer vir beraad | Netwerk24
10 Junie 2018 18:45
Pres. Donald Trump van Amerika en Kim Jong-oen, Noord-Koreaanse leier, is albei in Singapoer vir hul geskiedkundige spitsberaad wat Dinsdag gehou word.
Pres. Donald Trump het Sondag in Singapoer aangekom. Foto: Getty Images
Trump het Sondag in Singapoer aangekom nadat hy die G7-beraad in Kanada vroeg verlaat het.
Hy en Kim sal gesprek voer om Noord-Korea se kernwapenvermoë stelselmatig ongedaan te maak.
Hul beraad sal die eerste gesprek tussen ’n Amerikaanse president en ’n Noord-Koreaanse leier wees, hetsy van aangesig tot aangesig of telefonies.
Kim se aankoms in Singapoer was op sigself geskiedkundig. Hy het sedert 2011 selde sy land verlaat, hoewel hy in Maart na China gereis het en onlangs ook na Suid-Korea.
Noord-Korea het dekades lank kernwapens ontwikkel en verlede jaar telkens missiele afgevuur wat die Amerikaanse vasteland glo kon tref.
Trump het in reaksie daarop strenger sanksies teen Noord-Korea ingestel. Die twee leiers het mekaar ook oor en weer sleggesê. Daar was telkens sprake daarvan dat die toenemende spanning tussen Amerika en Noord-Korea tot militêre aksie kan oorgaan. – Reuters
Meer oor: Donald | Trump | Kim Jong-Oen | Vsa | Singapoer | Noord-Korea